《同敦素沈宗师登钟山酌一人泉》
宋代·释德洪

钟山对吾户，春晓开烟鬟。白云峰顶泉，绀碧生微澜。

经年未一酌，对客愧在颜。两翁亦超放，瘦策容跻攀。

大千寄一瞬，境静情亦闲。是时天惨憺，佳处多遗删。

立谈共嘲谑，豪气破天悭。临川冰玉清，风流继东山。

兹游适所愿，但恨无弓弯。东阳丘壑姿，痴绝胆亦顽。

孤坐巉绝处，掉头不肯还。天风吹笑语，响落千岩间。

归来数清境，但觉毛骨寒。从君乞秀句，端为刻斓斑。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。